La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat dia 10 de gener que van dels números 8/2018 al 14/2018.
Es comenten així mateix, l'estat de compliment dels diferents requeriments relatius a l'Ajuntament de Sant Cugat del Vallès (Reclamacions 178/2017, 180/2017 i 181/2017) en què s'ha acreditat que s'ha lliurat la informació; de l'Aldea (Reclamacions 373/2017, 419/2017, 420/2017, 421/2017, 423/2017), que es troben en la fase final de compliment; de l'Escala (Reclamació 417/2017) i d'Esplugues de Llobregat (Resolució 326/2017) que han acreditat el compliment de les respectives resolucions aquesta darrera setmana.
Així mateix, s'avaluen els tràmits a dur a terme en relació amb les execucions que resten pendents relatives a l'Ajuntament de Sant Vicenç dels Horts (Resolució 429/2017), l'Ajuntament de Pallejà (Reclamació 430/2017), l'Ajuntament d'Almacelles (Reclamació 353/2017) i de l'Ajuntament del Morell (Reclamació 413/2017).
La presidenta pregunta al Ple si s'ha pogut consultar l'esborrany de l'acta corresponent a la darrera sessió del Ple que va tenir lloc el dia 10 de gener de 2018.
Proposta de resolució d'estimació de la Reclamació 386/2017
La senyora Elisabet Samarra, ponent de la Proposta de resolució relativa a la Reclamació 386/2017 contra l'Ajuntament de l'Hospitalet de Llobregat, n'exposa els antecedents i la principal fonamentació jurídica que duu a l'estimació d'aquesta reclamació relativa a la justificació de les aportacions econòmiques als grups municipals de l'Ajuntament.
La ponent de la Proposta formula algunes modificacions a fi de complementar alguns aspectes de la Proposta de resolució i el senyor Josep Mir formula algunes esmenes al text proposat.
Es considera que en exercici de la funció orientadora que correspon a la Comissió per raó de l'article 7.2.l del Reglament de la GAIP i atès que són diverses les reclamacions pendents de resoldre que versen sobre el mateix objecte, s'elaborarà un Criteri per a tots els ajuntaments per orientar-los en el compliment de les obligacions de publicitat activa en el sentit que s'incloguin les aportacions als grups municipals dins les previsions de l'article 15 LTAIPBG.
Es recorda la necessitat de notificar a tots els grups municipals que han formulat al·legacions en aquest procediment de reclamació i es valora la necessitat de destacar aquesta resolució al Portal de la Comissió.
Proposta de resolució de finalització de la Reclamació 472/2017 per pèrdua d'objecte
La senyora Elisabet Samarra, ponent de la Proposta de resolució relativa a la Reclamació 472/2017 interposada contra l'Ajuntament de Calonge, exposa els elements de tramitació del procediment que duen a la finalització de la reclamació per pèrdua sobrevinguda de l'objecte, atès que la informació reclamada ha estat lliurada a la persona reclamant durant la tramitació del procediment davant la Comissió.
La senyora Elisabet Samarra formula unes precisions al text que seran introduïdes en la resolució final.
Proposta de resolució de finalització de la Reclamació 477/2017 per pèrdua d'objecte
El senyor Josep Mir, ponent de la Proposta de resolució relativa a la Reclamació 477/2017 plantejada contra l'Ajuntament d'Agullana, relaciona els principals aspectes de tramitació que s'han produït en aquest procediment que duen a finalitzar el procediment per pèrdua de l'objecte de la reclamació.
Proposta de resolució de finalització de les Reclamacions 490/2017 i 491/2017 (acumulades) per desistiment
La senyora Elisabet Samarra, ponent de la Proposta de resolució que finalitza les Reclamacions 490/2017 i 491/2017 de forma acumulada, interposades contra l'Ajuntament de l'Aldea, relaciona els aspectes de procediment que duen a la finalització per desistiment exprés de la persona reclamant.
Proposta de resolució d'inadmissió de la Reclamació 3/2018
La senyora Elisabet Samarra, ponent de la Proposta de resolució d'inadmissió de la Reclamació 3/2018 proposa retirar de l'ordre del dia aquest punt tenint en compte la seva vinculació amb la recent presentada Reclamació 9/2018, als efectes de poder-ne fer una valoració de conjunt.
Proposta de resolució d'inadmissió de la Reclamació 7/2018
El senyor Josep Mir, ponent de la Proposta de resolució relativa a la Reclamació 7/2018 plantejada contra l'Ajuntament d'Hospitalet de Llobregat, exposa la fonamentació d'aquesta inadmissió atès que allò que sol·licita la persona reclamant no és objecte del dret d'accés a la informació pública i per tant, no pot ser objecte de reclamació davant la Comissió.
La senyora Elisabet Samarra formula una esmena al text que serà introduïda pel ponent a la resolució definitiva.
Proposta de resolució d'inadmissió de la Reclamació 10/2018
El senyor Josep Mir, ponent de la Proposta de resolució relativa a la Reclamació 10/2018 exposa la fonamentació que duu a la inadmissió d'aquesta reclamació, atès que és prematura ja que el dia que la reclamació va ser presentada davant la Comissió encara no havia transcorregut el termini d'un mes per resoldre la sol·licitud d'accés de que disposa l'Ajuntament de Moià.